My taal, AfrikaansArgieffoto. Deur Botti, ŉ student aan die Universiteit van Pretoria Jy kan probeer om dit uit my nuusbriewe, vraestelle, handboeke en universiteit te haal, maar jy sal dit nie uit my uit kry nie. My taal. Ek sal stil wees, maar ek sal nooit ophou praat nie. Ek is ŉ Afrikaan en ek sal nie jammer wees oor my velkleur of my voorvaders nie. Baklei, sing, dans en verniel. Afrikaans word nie bang nie. Brand my geboue af, my taal brand nie. Beledig my, my taal gee nie om wat jy sê nie. Kom met jou pangas en jou stokke, Afrikaans bloei nie. Herinner my aan apartheid, ons weet. Afrikaans is NIE apartheid nie. Afrikaans is braai, boerewors, koeksisters en Van der Merwe-grappies. Afrikaans is die hoendervel wat ŉ gedig vir jou gee. Afrikaans is in my vreugde en my hartseer. Afrikaans is ons. Ek sal nie lê nie. Ek sal staan vir Afrikaans. Dit is wie ek is. My taal.